CELEX: 62011TN0483
Language: el
Date: 2011-09-05 00:00:00
Title: Υπόθεση T-483/11: Προσφυγή της 5ης Σεπτεμβρίου 2011 — Sepro Europe κατά Επιτροπής

12.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/25
            
         Προσφυγή της 5ης Σεπτεμβρίου 2011 — Sepro Europe κατά Επιτροπής
   (Υπόθεση T-483/11)
   2011/C 331/48
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Sepro Europe Ltd (Harrogate, Ηνωμένο Βασίλειο) (εκπρόσωποι: C. Mereu και K. Van Maldegem, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την προσφυγή παραδεκτή και βάσιμη,
            
         
               —
            
            
               να ακυρώσει την απόφαση της Επιτροπής 2011/328/ΕΕ (1),
            
         
               —
            
            
               να καταδικάσει την καθής στα δικαστικά έξοδα· και
            
         
               —
            
            
               να διατάξει κάθε άλλο αναγκαίο κατά την κρίση του μέτρο.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1)
            
            
               Ο πρώτος λόγος στηρίζεται στην ύπαρξη προδήλων σφαλμάτων εκτιμήσεως, δεδομένου ότι η καθής υπέπεσε σε πλάνη περί το δίκαιο κατά το μέτρο που δικαιολόγησε την απόφαση 2011/328/ΕΕ της Επιτροπής με βάση υποτιθέμενους λόγους ανησυχίας σχετιζομένους με (i) την έκθεση των εργαζομένων και (ii) την περιβαλλοντική έκθεση.
            
         
               2)
            
            
               Ο δεύτερος λόγος στηρίζεται σε προσβολή του δικαιώματος σε δίκαιη δίκη και των δικαιωμάτων άμυνας, καθώς και σε παραβίαση της αρχής της χρηστής διοικήσεως, καθόσον η καθής μη ορθώς έλαβε υπόψη την προβληθείσα ανησυχία αναφορικά με την αναλογία ισομερών, ενώ το ζήτημα αυτό χαρακτηρίστηκε ως κρίσιμο το πρώτον κατά την εκ νέου υποβολή της αιτήσεως και σε πολύ μεταγενέστερο στάδιο της διαδικασίας. Κατά συνέπεια, η προσφεύγουσα δεν είχε την ευκαιρία να υποβάλει τις παρατηρήσεις της συναφώς. Επιπλέον, η καθής δεν έλαβε υπόψη την πρόταση της προσφεύγουσας περί τροποποιήσεως.
            
         
               3)
            
            
               Ο τρίτος λόγος στηρίζεται στον παράνομο χαρακτήρα της αποφάσεως 2011/328/ΕΕ της Επιτροπής λόγω του δυσανάλογου χαρακτήρα της. Ακόμη και αν γίνει δεκτό ότι υφίστανται λόγοι ανησυχίας στους οποίους πρέπει να δοθεί ιδιαίτερη σημασία, το επίμαχο μέτρο είναι δυσανάλογο όσον αφορά τον τρόπο με τον οποίο προσεγγίζει τους λόγους ανησυχίας που σχετίζονται με την έκθεση των εργαζομένων και την περιβαλλοντική έκθεση.
            
         
               4)
            
            
               Ο τέταρτος λόγος στηρίζεται στον παράνομο χαρακτήρα της αποφάσεως 2011/328/ΕΕ της Επιτροπής λόγω ανεπαρκούς αιτιολογίας, καθόσον η καθής παρέλειψε να επικαλεστεί αποδεικτικά στοιχεία ή λόγους που να δικαιολογούν τη διαφωνία της με την προταθείσα από την προσφεύγουσα τροποποίηση, γεγονός που είχε συνέπειες για τον υπολογισμό των εκτιμώμενων επιπέδων εκθέσεως των εργαζομένων, καθώς και με τη χρησιμοποίηση θερμοκηπίων υψηλής τεχνολογίας.
            
         
      (1)  Εκτελεστική απόφαση της Επιτροπής, της 1ης Ιουνίου 2011, σχετικά με τη μη καταχώριση της ουσίας flurprimidol στο παράρτημα I της οδηγίας 91/414/ΕΟΚ του Συμβουλίου (κοινοποιηθείσα υπό τον αριθμό C(2011) 3733) (ΕΕ 2011 L 153, σ. 192)